b'\n_START_ARTICLE_\nAlmindelig zebraedderkop\n_START_SECTION_\nUdseende\n_START_PARAGRAPH_\nAlmindelig zebraedderkop er en lille edderkop p\xc3\xa5 kun 5-7 mm, med karakteristiske m\xc3\xb8rkebrune/sorte og hvide striber (heraf navnet almindelig zebraedderkop). Hannen og hunnen ligner hinanden, men hannen har kraftigere overk\xc3\xa6ber og giftkroge mens hunnen har mindre.\n_START_SECTION_\nLevevis\n_START_PARAGRAPH_\nSom de \xc3\xb8vrige springedderkopper er denne art aktiv i solskin. N\xc3\xa5r det bliver d\xc3\xa5rligt vejr, gemmer den sig i en spr\xc3\xa6kke eller et hul, hvor den har spundet en retr\xc3\xa6te af silke. Forud for parringen udf\xc3\xb8rer hannen en parringsdans, hvor han str\xc3\xa6kker forbenene ud til siden, mens han bev\xc3\xa6ger sig i siksak frem og tilbage foran hunnen. Er hunnen parringsvillig efterf\xc3\xb8lges parringsdansen af selve parringen. I en rede af kl\xc3\xa6brige tr\xc3\xa5de l\xc3\xa6gges 25-30 \xc3\xa6g. Arten overvintrer under noget l\xc3\xb8s bark el.lign, hvor den spinder en retr\xc3\xa6te.\n_START_SECTION_\nJagtteknik\n_START_PARAGRAPH_\nMed sit s\xc3\xa6rdeles skarpe syn afs\xc3\xb8ges omgivelserne (f.eks. en solbeskinnet mur eller plankev\xc3\xa6rk) for fluer og tilsvarende byttedyr. N\xc3\xa5r den har lokaliseret et muligt bytte sniger den sig hen til dette, for til sidst at s\xc3\xa6tte af i et kraftigt spring, hvor den lander ovenp\xc3\xa5 byttet. Med de st\xc3\xa6rke forben fastholdes byttet samtidig med, at dette dr\xc3\xa6bes med de kraftige giftkroge.'